གུས་པ་ནི་འཚེ་མེད་ཀྱི་སློབ་དཔོན་ཆེན་པོ་ལས་འབྲས་སྨྲ་བའི་ཁྱུ་མཆོག་མཉམ་མེད་བུ་རམ་ཤིང་པའི་སྟོན་པ་ཤཀྱ་ཐུབ་པ་ཉག་གཅིག་ལས་གཞན་མི་མངོན་ལྐོག་གྱུར་དབྱིངས་ཀྱི་ལྷ་སྲུང་སུ་ལའང་ཡིད་ཆེས་དང་ཁས་ལེན་ནམ་ཡང་མེད།འོན་ཀྱང་སྟོན་པའི་གསུང་ནང་དུ་ཡང་ནང་པའི་ལག་ཆ་ཡག་ཤོས་ཏེ་ཚོད་དཔག་གི་དངོས་སྟོབས་ཀྱི་རིགས་པའི་ལམ་ནས་གྲུབ་ཐབས་མེད་པ་མང་པོ་ཡོད་ལ་དོན་དངོས་དང་མི་མཐུན་པའང་མང་པོ་ཡོད།དེ་བཞིན་ཁས་བླང་སྔ་ཕྱི་འགལ་བ་དང་རང་ཚིག་སྔ་ཕྱི་འགལ་བའི་སྟོན་པའི་གསུང་རབས་རྣམས་ལ་སྐྱོན་འགེབས་ཀྱི་ཚུལ་དུ་དྲང་དོན་དང་ངེས་དོན་གཉིས་ཀྱི་རྣམ་བཞག་འདི་ནི་ལག་པ་ཕྱིས་ས་དཔེ་མེད་ཅིག་འཕགས་བོད་ཀྱི་དད་མོས་པ་རྣམས་ཀྱིས་རྙེད་སོན་བྱུང་ནས་ཚང་མ་ཡིད་ཆེས་ཀྱི་གནས་སུ་བཀོད་ཐུབ་ཙམ་བྱུང་བ་རེད།ཁྱེད་ཚོས་ཚང་མས་ལྷ་སྲུང་རྣམས་དང་ཚེ་སྔ་ཕྱི།ལས་རྒྱུ་འབྲས་སོགས་ལ་ཡིད་ཆེས་དང་ཁས་ལེན་བརྟན་པོར་བྱེད་སྟངས་ལ་བལྟས་ན་ཏན་ཏན་ཚད་མས་ངེས་པ་རྙེད་ཡོད་ཤག་རེད་འདུགཚད་མས་མ་དམིགས་བཞིན་དུ་ཡོད་ཚད་དང་གསུངས་ཚད་ཁས་ལེན་བྱས་པ་ཡིན་ན་ནི་མི་སྣང་བ་མ་དམིགས་པའི་རྟགས་ཀྱི་དོན་མ་རྟོགས་པ་ཡིན་ཞིང་རྨོངས་དད་ཀྱི་ཁོངས་སུ་མི་གཏོགས་པའི་ངེས་པ་མེད།